**ELŐTERJESZTÉS**

**Szombathely Megyei Jogú Város Közgyűlése**

**2020. június 25-i ülésére**

**Javaslat a 2020. évi belügyminisztériumi pályázattal kapcsolatos döntések meghozatalára**

A helyi önkormányzatokért felelős miniszter az államháztartásért felelős miniszter egyetértésével pályázati felhívást tett közzé önkormányzati feladatellátást szolgáló fejlesztések támogatására. A támogatandó célok között szerepel a belterületi utak, járdák, hidak felújítása, a rendelkezésre álló központi költségvetési forrás terhére. Egy önkormányzat csak egy pályázatot nyújthat be.

A pályázat benyújtásánál figyelembe kell venni, hogy a beruházásra vonatkozóan rendelkezni kell 2020. évben kiállított, a tervezett fejlesztés teljes költségét alátámasztó részletes árajánlattal vagy tervezői költségvetéssel/költségbecsléssel.

A pályázat elbírálása során előnyt élveznek a belterületi utak, járdák, hidak esetében azok a pályázatok, amelyek a tömegközlekedés által igénybe vett utak felújítására irányulnak.

Szombathely Megyei Jogú Város Önkormányzata rendelkezik engedélyes és kiviteli tervekkel, valamint építési engedéllyel is az Áchim András utca burkolatfelújítására.

Jelen pályázati konstrukcióban a következő feltételekkel valósulhatna meg a beruházás:

Áchim András utca teljes (Dozmat utcától a Dolgozók útjáig tartó) szakaszának felújítása.

A felújítandó útszakasz hossza: 309,85 m.

A beruházás tervezői költségbecslése bruttó 104.142.520,- Ft. A pályázaton vissza nem térítendő költségvetési támogatás igényelhető, amelynek maximális mértéke – Szombathely adóerő-képessége alapján – a fejlesztési költség 50%-a lehet, összege megyei jogú város esetében legfeljebb 50 millió forint.

Az Áchim András utcában a TOP-6.3.3-15-SH1-2016-00001 kódszámú, „Szombathely bel- és csapadékvíz védelmi rendszerének fejlesztése” című projekt keretében korábban megvalósult fejlesztés (csapadékvíz-elvezetés, nyílt árkok felújítása, folyóka rendszer kialakítása) a jelen pályázat keretében tervezett burkolatfelújítást sem műszaki, sem projekt szempontból nem érinti.

A pályázat elektronikus úton történő benyújtásának határideje 2020. július 10. napja.

A támogatás folyósítása a támogatói okirat elfogadását követően történik, a támogatás felhasználásának végső határideje 2021. december 31.

A pályázati kiírás a kötelező mellékletek között előírja a saját forrás biztosításáról szóló képviselő-testületi határozat benyújtását. Ezért javaslom, hogy az Önkormányzat a pályázat saját forrását a 2020. évi költségvetés „Út, járda, híd, kerékpárút, parkoló, közvilágítási építési és felújítási program, játszótér felújítások, tervezések, térfigyelő kamera rendszer fejlesztések” sora terhére biztosítsa.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2020. június „ ”**

 **/: Dr. Nemény András :/**

**HATÁROZATI JAVASLAT**

**……../2020. (VI. 25.) Kgy. sz. határozat**

Szombathely Megyei Jogú Város Közgyűlése a „Javaslat a 2020. évi belügyminisztériumi pályázattal kapcsolatos döntések meghozatalára” című előterjesztést megtárgyalta, és a következő döntéseket hozta:

1. A Közgyűlés elhatározza, hogy az Áchim András utca felújítása érdekében az önkormányzati feladatellátást szolgáló fejlesztések támogatása 2020. évi felhívására pályázatot kíván benyújtani.

2. A Közgyűlés a belügyminisztériumi pályázat keretében megvalósítandó Áchim András utca felújítására nyertes pályázat esetén a 2020. évi költségvetés „Út, járda, híd, kerékpárút, parkoló, közvilágítási építési és felújítási program, játszótér felújítások, tervezések, térfigyelő kamera rendszer fejlesztések” sora terhére a szükséges 54.142.520,- Ft saját forrást biztosítja.

3. A Közgyűlés nyertes pályázat esetén felhatalmazza a polgármestert a Támogatási Szerződés aláírására.

**Felelős:** Dr. Nemény András, polgármester

 Dr. Horváth Attila, alpolgármester

Dr. Károlyi Ákos, jegyző

(A végrehajtás előkészítéséért:

 Kalmár Ervin, a Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője)

**Határidő:** 1. pont: azonnal

 2. pont: azonnal

 3. pont: a támogatói döntést követően azonnal